दिल्ली गणतंत्र दिवस परेड
दिल्ली गणतंत्र दिवस परेड भारत में गणतंत्र दिवस समारोह को चिह्नित करने वाले परेडों में सबसे बड़ी और सबसे महत्त्वपूर्ण परेड है। यह परेड हर साल 26 जनवरी को भारत के नई दिल्ली के कर्तव्य पथ पर आयोजित की जाती है। यह भारतीय गणतंत्र दिवस समारोह का एक मुख्य आकर्षण है, जो तीन दिनों तक चलती है। इसकी शुरुआत 1950 में की गई थी और तब से यह हर साल आयोजित की जाती है। इसे भारत की एक सांस्कृतिक प्रतियोगिता के रूप में देखा जाता है, जो भारत के विभिन्न संस्कृतियों के मध्य एकता का प्रतीक है। यह परेड कर्तव्य पथ पर राष्ट्रपति भवन से लेकर इंडिया गेट और वहाँ से लाल किले तक होती है। परेड की शुरुआत भारत के राष्ट्रपति द्वारा राष्ट्रीय ध्वज फहराने के साथ होती है। इसके बाद थलसेना, नौसेना और वायु सेना की कई टुकड़ियों द्वारा मार्च किया जाता है। इस दौरान विभिन्न राज्यों की सांस्कृतिक विशेषताओं को दर्शाने के लिए कुछ झाँकियाँ प्रदर्शित की जाती हैं। समारोह का अंत बीटिंग रिट्रीट परेड के साथ होती है।